Sangeres eerste vrou om kol. Saunders te vertolkReba McEntire as kol. Saunders (‘n Skermskoot uit die video) Die Amerikaanse countrysangeres Reba McEntire het pas die eerste vrou in die geskiedenis geword om die rol van KFC se alombekende kol. Saunders te vertolk – kompleet met ŉ bos spierwit hare, ŉ snor en die bekende wit snyerspak. McEntire gaan as kol. Saunders te sien wees in KFC se jongste reeks advertensies wat van dié week af uitgesaai gaan word. Andrea Zahumensky, KFC se hoofbemarkingsbeampte, het aan The Associated Press gesê die maatskappy het McEntire al in Desember genader om dié rol te vertolk. Die sangeres is glo gekies as gevolg van haar grootwordjare in Oklahoma – die Amerikaanse deelstaat waarvandaan die oorspronklike kol. Saunders ook vandaan kom. Die doel van die advertensiereeks is om KFC se nuwe Smoky Mountain Barbeque-geure te bemark. In die video sing McEntire onder meer en verwys sy tong-in-die-kies daarna dat sy ŉ “regte man” is. “Ek is kol. Saunders – nog dieselfde as altyd. Ek is definitief nie ŉ vrou nie,” terg sy in die video. Ander bekendes wat al die kolonel se skoene volgestaan het, is Rob Lowe, Ray Liotta, Norm MacDonald, Darrell Hammond en Jim Gaffigan. Kol. Saunders, wat 36 jaar gelede oorlede is, het in 1930 vir die eerste keer sy gewilde hoenderlekkernye begin verkoop. Dié franchise word nou besit deur die Amerikaanse maatskappy Yum Brands Inc.